
Kontori- ja kuvaritöö ohutusjuhend
 
1. Eesmärk ja üldsätted
 
1.1. Eesmärk
Ohutusjuhendi eesmärk on anda töötajale selged juhised ohutuks, tervist hoidvaks ja ergonoomiliseks kontori- ja kuvaritööks nii büroos kui kodukontoris. Juhend aitab ennetada tööga seotud tervisekahjustusi, tööõnnetusi ning vaimse ülekoormuse teket. 
 
1.2. Rakendusala
Juhend kehtib kõigile töötajatele, kes teevad kontori- või kuvariga tööd:
· ministeeriumi bürooruumides
· Kodukontoris
· muus kokkulepitud kaugtöö tegemise kohas.
Juhendi töökoha kujundamise, tööasendi, puhkepausid ja tervise hoidmise nõuded kehtivad sõltumata töö tegemise asukohast.
 
1.3. Seos teiste juhenditega
Käesolev juhend reguleerib kontori- ja kuvaritööga seotud tervise- ja ohutusnõudeid ning töötaja tegutsemist tööohutuse probleemide korral. 
Töö tegemise asukoha, hübriidtöö kokkulepete, suhtluse ja töökorralduse osas lähtutakse hübriidtöö põhimõtetest (P18_J02). 
Tööinfo hoidmisel ja jagamisel lähtutakse teabehalduse juhendist (P01) ning tööseadmete kasutamisel IT-vara kasutamise juhendist.
Kui käesolev juhend viitab teisele juhendile, ei korrata selle nõudeid siin üksikasjalikult.
 
2. Rollid ja kohustused
2.1. Töötaja 
· järgib käesolevas juhendis toodud tööohutuse, ergonoomika ja tervise hoidmise põhimõtteid
· kujundab oma töökoha võimaluste piires ergonoomiliseks
· kasutab töövahendeid sihipäraselt ja heaperemehelikult
· teeb regulaarselt puhkepause ja vahetab keha asendeid
· ei kõrvalda ise elektri- ega muid tehnilisi rikkeid, kui selleks puudub pädevus
· Annab teada töökoha puudusest, ohtlikust olukorrast, tööga seotud tervisevaevusest ja töö käigus toimunud õnnetusest peatükis 4 kirjeldatud korras.
 
2.2. Tööandja
· korraldab kuvariga töö nii, et töötaja saab vaheldada arvutitööd muude ülesannetega või pidada puhkepause
· hindab vajaduse korral koos töötajaga töökoha ja töökorraldusega seotud riske ja probleeme ning lepib võimaluse korral kokku parendustegevused
· teeb juhendi töötajatele kättesaadavaks
 
3. Üldised ohutusnõuded
Kontori- ja kuvaritööl võivad esineda järgmised peamised ohud:
· pikaajalisest istumisest, sundasendist ja korduvatest liigutustest tulenevad luu- ja lihaskonna vaevused
· silmade väsimus, kuivus ja nägemise ülekoormus
· töökoormuse, töökorralduse, suhtlemise või muude tööga seotud psühhosotsiaalsed ohutegurid
· komistamine, libisemine ja kukkumine
· elektrioht
· väiksemad lõike- ja olmevigastused
· kaugtööl lisaks töökoha puudulik ergonoomika, ebapiisav valgustus, töö- ja eraelu piiri hägustumine ning muud kodusest töökeskkonnast tulenevad riskid. 
 
4. Tegutsemine ohu, terviserikke ja tööõnnetuse korral
Kui märkad olukorda, mis võib ohustada sinu või teiste inimeste elu või tervist, lõpeta võimalusel ohtlik tegevus ning väldi enda või teiste sattumist ohtu.
Kui toimub õnnetus või äkiline terviserike:
1. Hinda olukorda ja taga ohutus. Ära sea ennast abi andmisel ohtu.
2. Anna vajadusel esmaabi. Büroos saad pöörduda väljaõppe saanud esmaabiandja poole. Esmaabiandjate kontaktid on leitavad korruste köökides või siseveebis personaliportaalis töökeskkonna teemalehel.
3. Tõsise vigastuse, äkilise terviserikke või vahetu ohu korral helista 112.
4. Teavita juhtunust esimesel võimalusel oma vahetut juhti ja töökeskkonnaspetsialisti, ka juhul, kui esialgu tundub vigastus väike. Kui töötaja ise ei saa juhtunust teatada, teeb seda võimalusel õnnetuse pealtnägija või teine töötaja.
5. Säilita võimalusel õnnetuskoht muutmata, kui see ei tekita täiendavat ohtu ega takista abi osutamist.
Tööandja selgitab peale teate saamist välja juhtunu asjaolud ja hindab kas tegemist oli tööõnnetusega. Vajaduse korral korraldatakse tööõnnetuse uurimine ja rakendatakse meetmeid sarnase juhtumi kordumise vältimiseks.
Samu põhimõtteid tuleb järgida ka siis, kui õnnetus juhtub kodukontoris või muus kokkulepitud kaugtöö tegemise kohas tööülesande täitmise ajal.
Kui sa ei ole kindel kas juhtunu võib olla tööõnnetus, teavita sellest siiski oma vahetut juhti ja töökeskkonnaspetsialisti.
Kui sul tekib või süveneb tööga seotud tervisevaevus, näiteks selja-, kaela-, käe- või randmevaevus, silmade ülekoormus või tööga seotud vaimne ülekoormus, anna sellest teada oma vahetule juhile või töökeskkonnaspetsialistile. Vajaduse korral hinnatakse koos töötajaga töökoha, töövahendite või töökorralduse kohandamise vajadust.
 
5. Ohutu ja ergonoomiline töökoht
 
5.1. Üldpõhimõtted
Töökoht peab võimaldama töötada mugavas ja võimalikult loomulikus asendis. Tööasendeid tuleb päeva jooksul mitmeid kordi vahetada.
Tööpind peab olema piisavalt suur, et paigutada kuvar, klaviatuur, hiir ja muud töövahendid sobivalt. Töötajal peab olema piisavalt ruumi käte toetamiseks, jalgade liigutamiseks ja tööasendi muutmiseks 
Töökoht tuleb võimaluse korral kohandada enne töö alustamist ning uuesti üle vaadata kui töövahendid, töökoht või ülesanded muutuvad.
 
5.2. Kuvar
· Paiguta kuvar enda ette
· Kuvari kõrgus ja kaldenurk peavad olema reguleeritavad.
· Kuvar peaks asuma silmade kõrgusel või veidi madalamal.
Kahe kuvariga töötamisel paiguta kuvarid nii, et väheneks vajadus pidevalt pead ja kaela pöörata: 
1. kui kasutad üht kuvarit rohkem, paiguta see otse enda ette ja teine selle kõrvale
2. Kui kasutad mõlemat kuvarit võrdselt, paiguta kuvarite ühenduskoht enda ette
3. Kuvarite ülemised servad võiksid olla ligikaudu samal kõrgusel
4. Vaate muutmisel väldi pidevat kaela pööramist ning pööra vajadusel kogu keha koos tooliga
5. Kui sa ei kasuta kahte kuvarit korraga, siis lülita ühe kuvari ekraan välja.
Ühe kuvariga töötades peaks olema õige isteasend selline, nagu pildil: 

5.3. Klaviatuur ja hiir
· Klaviatuur peab olema eraldiasetsev, mati pinnaga ja võimalusel kaldega.
· Klaviatuur ja hiir peavad paiknema käeulatuses samal tasapinnal.
· Randmed peaksid olema võimalikult neutraalses asendis.
· Klaviatuuri ees peab olema ruumi käte ja randmete toetamiseks.
 
5.4. Laud ja tool
· Töötool peab olema stabiilne ega tohi tavapärasel kasutamisel kõikuda, libiseda ega ümber minna.
· Istme kõrgus peab olema reguleeritav. Reguleeri istme kõrgus nii, et jalad toetuvad põrandale või vajadusel jalatoele.
· Seljatoe asend ja kaldenurk peavad olema muudetavad. Seljatugi peab toetama alaselga.
· Reguleeritava kõrgusega lauda kasutades vaheta päeva jooksul istuvat ja seisvat tööasendit. Püsti töötades:
· reguleeri laud sellisele kõrgusele, et õlad jäävad lõdvestunuks ja käsivarred saavad mugavalt toetuda
· paiguta kuvar otse enda ette
· ära seisa pikalt liikumatult ühes asendis
· vaheta regulaarselt seisuasendit, istumist ja liikumist.
 
5.5. Sülearvutiga töötamine
Kui töötad sülearvutiga pikemalt, kasuta võimaluse korral eraldi kuvarit, klaviatuuri ja hiirt või muid abivahendeid, mis võimaldavad hoida kuvari sobival kõrgusel ja töötada neutraalsemas asendis.
Diivanil, voodis või muus ebasobivas asendis töötamine võib sobida lühiajaliselt, kuid ei tohiks olla tavapärane pikaajalise kuvaritöö tööasend.
 
6. Töötamine ja puhkepausid
 
6.1. Puhkepausid kuvaritööst
Kuvariga töötamist tuleb regulaarselt katkestada kas teiste tööülesannete tegemise või puhkepausidega. Kuvariga töötamise katkestused peavad kokku moodustama vähemalt 10% kuvariga töötamise ajast. Katkestusi on soovitatav teha sagedamini ja lühemalt, mitte koguda neid üheks pikaks pausiks. Näiteks võib regulaarselt:
· eemaldada pilgu kuvarilt ja vaadata kaugusesse
· tõusta püsti
· muuta tööasendit
· teha mõni tööülesanne, mis ei nõua kuvari vaatamist
· liikuda ja sirutada.
 
6.2. Tööasendi vahetamine ja liikumine
Ka ergonoomiliselt sobivas tööasendis ei ole hea pikalt liikumatult püsida. Seetõttu:
· vaheta tööasendit päeva jooksul korduvalt
· tööta võimaluse korral vahepeal püsti
· tee venitusi kaela-, õla- ja seljapiirkonnale
· väldi pikka järjestikust liikumatut istumist.
Puhkepauside ajal on soovitatav liikuda, sirutada või teha lihtsaid harjutusi. Head harjutused leiad Tööinspektsiooni õppevideost Töö istuvas asendis.
 
6.3. Silmade hoidmine
Arvutitöö koormab silmi ning võib põhjustada kuivust, väsimust ja nägemise ülepinget. Selle vähendamiseks:
· paiguta kuvar nii, et sellele ei langeks häirivaid peegeldusi
· taga töökoha piisav valgustus
· vaata regulaarselt kuvarist eemale ja kaugusesse
· reguleeri kuvari heledus ja teksti suurus enda jaoks mugavaks
· kasuta 20-20-20 põhimõtet: iga 20 minuti järel vaata vähemalt 20 sekundiks umbes 6 meetri kaugusele (20 jalga – sellest tuleb põhimõtte kolmas „20“).
Kui silmade väsimus, nägemishäired või muud vaevused püsivad, tegutse käesoleva juhendi peatükis 4 kirjeldatud viisil.
 
7. Psühhosotsiaalsed ohutegurid 
7.1. Tööga seotud psühhosotsiaalsed riskid
Psühhosotsiaalsed ohutegurid võivad olla seotud muu hulgas töökoormuse, töötempo, rollide ja vastutuse ebaselguse, vähese toe, konfliktide, töökiusu või diskrimineerimise ning töö- ja eraelu piiride hägustumisega.
Töötaja:
· annab juhile teada, kui töökoormus või tähtajad ei võimalda tööülesandeid mõistlikult täita
· räägib juhiga, kui töökorraldus või tööga seotud suhted põhjustavad püsivat ülekoormust või stressi
· annab teada töökiusu, ahistamise, diskrimineerimise või muu sobimatu käitumise juhtumitest
· hoiab võimaluse piires töö- ja puhkeaja piiri ning annab juhile teada, kui töökorraldus seda järjepidevalt ei võimalda.
 
7.2. Abi saamine
Tööga seotud vaimse tervise või psühhosotsiaalse mure korral võib töötaja pöörduda oma vahetu juhi, personaliosakonna, töökeskkonnaspetsialisti või töökeskkonnavoliniku poole.
Töökiusu ja diskrimineerimise märkamiseks ja juhtumitest teavitamiseks lähtutakse Turvalise töökeskkonna juhendist (vt siin).
Tööandja pakutavate vaimse tervise tugivõimaluste info on leitav siseveebis personaliportaalis töötervishoiu teemalehel (vt siin).
 
8. Büroos töötamise ohutusnõuded
 
8.1. Liikumine büroos
· Liikudes büroos vaata ette, ole tähelepanelik ümbruse suhtes ja ära kõnni telefoni vaadates.
· Hoia käiguteed vabad.
· Teata lahtistest juhtmetest, libedatest pindadest ja muudest komistusohtudest.
· Ära jäta isiklikke esemeid käiguteele ega evakuatsiooniteedele.
 
8.2. Elektriohutus
Vooluvõrku ei tohi ühendada isiklikke elektriseadmeid (v.a mobiiltelefoni laadija). Kui sul on vältimatu vajadus töö tegemiseks mõnda kodunt kaasa toodud seadet vooluvõrku ühendada, uuri Rahandusministeeriumi üldosakonna haldustalitusest, kas see on lubatud.  Kui märkad katkist elektrijuhet vms, ära hakka seda ise puudutama või parandama. Teata probleemist haldustalitusele.
 
8.3. Esmaabi büroos
Esmaabivahendid asuvad ministeeriumi korruste köökides. Väljaõppe saanud esmaabiandjate kontaktid on leitavad korruste köökides ja siseveebis personaliportaalis töökeskkonna teemalehelt (vt siin).
Töö käigus toimunud õnnetuse korral tegutse lisaks peatükis 4 “Tegutsemine ohu, terviserikke ja tööõnnetuse korral” kirjeldatud viisil.
 
9. Kodukontoris töötamise eripärad
 
Käesoleva juhendi töökoha ergonoomika, kuvaritöö, puhkepauside, tervise hoidmise ja probleemidest teavitamise põhimõtted kehtivad ka kodukontoris töötades.
Hübriidtöö korralduse, töö tegemise asukoha, suhtlusviiside ja muude töökorralduslike küsimuste puhul lähtutakse hübriidtöö põhimõtetest (P18_J02).
 
9.1. Kodukontori täiendavad riskid
Kodukontoris pööra lisaks tähelepanu sellele, et 
· töökoht oleks piisavalt valgustatud
· käiguteedel ei oleks juhtmeid ega muid komistamist põhjustavaid esemeid
· töövahendid oleksid ohutult paigutatud ja töökorras
· tööruumis oleks nõuetekohane suitsuandur ning vajadusel vinguandur
· töökoht võimaldaks teha kuvaritööd käesolevas juhendis kirjeldatud ergonoomilisel viisil.
 
9.2. Kui kodukontori tingimused muutuvad
Kui kodukontori tingimused muutuvad nii, et seal ei ole võimalik ohutult või tervist hoidvalt töötada, teavita sellest oma juhti. Vajaduse korral hinnatakse koos töötajaga töökoha riske ja lepitakse kokku sobiv lahendus.
 
10. Abi ja kontaktid
Töökeskkonnaspetsialisti, töökeskkonnavolinike ja töökeskkonnanõukogu liikmete nimed ja kontaktid on leitavad SISE_SOM töökeskkonna teemalehelt.

11. Seotud dokumendid ja lisad 
Hübriidtöö põhimõtted (P18_J02)

Turvalise töökeskkonna juhend
 
12. Dokumendi muutmise ülevaade
Allolev tabel täidetakse alates versioonist 2.

